**z 10. novembra 2022**

**o špeciálnom spôsobe hlasovania v referende vyhlásenom na základe petície občanov prijatej 24. augusta 2022**

Národná rada Slovenskej republiky sa uzniesla na tomto zákone:

**§ 1**

**Úvodné ustanovenia**

1. Tento zákon upravuje právo osôb, ktoré majú zákonom ustanovené obmedzenie osobnej slobody z dôvodu ochrany verejného zdravia pred ochorením COVID-19, hlasovať v referende vyhlásenom na základe petície občanov prijatej 24. augusta 2022 (ďalej len „referendum“).
2. Postup podľa tohto zákona sa uplatní, ak sa k 30. novembru 2022 vyhláškou Úradu verejného zdravotníctva Slovenskej republiky z dôvodu ochrany verejného zdravia pred ochorením COVID-19 nariadi izolácia osôb pozitívnych na ochorenie COVID-19 alebo karanténa osôb, ktoré prišli do úzkeho kontaktu s osobou pozitívnou na ochorenie COVID-19.

**§ 2**

**Oprávnený volič**

1. Oprávneným voličom je osoba, ktorá má právo hlasovať v referende podľa zákona č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov (ďalej len „volebný zákon“) a ktorá má ku dňu vykonania referenda nariadenú izoláciu alebo karanténu z dôvodu ochrany verejného zdravia pred ochorením COVID-19; oprávneným voličom je aj osoba, ktorá v deň konania referenda žije s oprávneným voličom v spoločnej domácnosti.
2. Prekážka práva voliť u osoby, ktorá má zákonom ustanovené obmedzenie osobnej slobody z dôvodu ochrany verejného zdravia pred ochorením COVID-19, sa nevzťahuje na oprávneného voliča, ktorý požiada o špeciálny spôsob hlasovania v referende podľa tohto zákona.

**§ 3**

**Špeciálny volebný okrsok**

1. Na zabezpečenie špeciálneho spôsobu hlasovania v referende a na zisťovanie výsledkov hlasovania oprávnených voličov, ktorí využili špeciálny spôsob hlasovania v referende, sa zriaďuje 79 špeciálnych volebných okrskov. Územným obvodom špeciálneho volebného okrsku je okres.
2. Na účely zisťovania výsledkov hlasovania v referende a na účely úhrady výdavkov spojených s hlasovaním v referende sa špeciálny volebný okrsok považuje za volebný okrsok mesta, ktoré je sídlom okresu; v hlavnom meste Slovenskej republiky Bratislave a v meste Košice volebný okrsok tej mestskej časti v územnom obvode okresu, ktorú určí prednosta okresného úradu v súlade s § 4 ods. 3.

**§ 4**

**Špeciálna okrsková volebná komisia**

1. Na zabezpečenie špeciálneho spôsobu hlasovania v referende a na zisťovanie výsledkov špeciálneho spôsobu hlasovania v referende sa pre každý špeciálny volebný okrsok zriaďuje špeciálna okrsková volebná komisia (ďalej len „špeciálna volebná komisia“).
2. Územný obvod špeciálnej volebnej komisie je zhodný s územným obvodom špeciálneho volebného okrsku.
3. Sídlom špeciálnej volebnej komisie je sídlo okresu; v hlavnom meste Slovenskej republiky Bratislave a v meste Košice mestská časť v územnom obvode okresu, ktorú určí prednosta okresného úradu. Volebnú miestnosť určuje prednosta okresného úradu v spolupráci s primátorom mesta, ktoré je sídlom okresu; v hlavnom meste Slovenskej republiky Bratislave a v meste Košice v spolupráci so starostom mestskej časti, ktorú prednosta okresného úradu určil za sídlo špeciálnej volebnej komisie podľa predchádzajúcej vety.
4. Špeciálna volebná komisia má sedem členov. Do špeciálnej volebnej komisie môže delegovať po jednom členovi a jednom náhradníkovi politická strana alebo koalícia, ktorá získala v ostatných voľbách zastúpenie v Národnej rade Slovenskej republiky (ďalej len „politická strana“) a petičný výbor za referendum (ďalej len „petičný výbor“).
5. Oznámenie o delegovaní člena a náhradníka doručí politická strana alebo petičný výbor prednostovi okresného úradu najneskôr 40 dní predo dňom konania referenda.
6. Ak špeciálna volebná komisia nie je utvorená spôsobom ustanoveným v odseku 4 alebo ak sa počet jej členov zníži pod sedem a nie je náhradník, chýbajúcich členov vymenuje prednosta okresného úradu.
7. Členstvo v špeciálnej volebnej komisii zaniká dňom doručenia písomného oznámenia člena o odvolaní člena politickou stranou alebo petičným výborom, ktorý ho delegoval, alebo doručením písomného oznámenia člena o vzdaní sa funkcie predsedovi špeciálnej volebnej komisie, ktorý povolá náhradníka. Členstvo v špeciálnej volebnej komisii zaniká aj vtedy, ak člen nezloží sľub najneskôr 10 dní predo dňom konania referenda; to sa netýka náhradníka.
8. Zapisovateľa špeciálnej volebnej komisie (ďalej len „zapisovateľ“) vymenuje prednosta okresného úradu zo štátnych zamestnancov vykonávajúcich štátnu službu v okresnom úrade najneskôr 45 dní predo dňom konania referenda.
9. Prvé zasadnutie špeciálnej volebnej komisie zvolá prednosta okresného úradu tak, aby sa uskutočnilo najneskôr 12 dní predo dňom konania referenda.
10. Špeciálna volebná komisia si na svojom prvom zasadnutí určí zo všetkých členov svojho predsedu a podpredsedu žrebom. Žrebovanie riadi zapisovateľ.
11. Ak z dôvodu veľkého počtu oprávnených voličov, ktorí požiadali o špeciálny spôsob hlasovania, nebude možné zabezpečiť špeciálny spôsob hlasovania vyslaním všetkých členov špeciálnej volebnej komisie, prednosta okresného úradu vymenuje ďalších členov špeciálnej volebnej komisie v potrebnom počte.
12. Ak v územnom obvode špeciálnej volebnej komisie nepožiada žiaden z oprávnených voličov o špeciálny spôsob hlasovania, špeciálna volebná komisia nezačne vykonávať svoju činnosť; prednosta okresného úradu oznámi túto skutočnosť špeciálnej volebnej komisii a predsedovi okresnej volebnej komisie do 16. hodiny v posledný pracovný deň predo dňom konania referenda.

**§ 5**

**Špeciálny zoznam oprávnených voličov**

1. Na účel vykonania špeciálneho spôsobu hlasovania v referende podľa tohto zákona zapisovateľ vyhotovuje špeciálny zoznam oprávnených voličov pre hlasovanie v referende (ďalej len „špeciálny zoznam voličov“) na základe žiadosti oprávneného voliča o špeciálny spôsob hlasovania v referende v rozsahu údajov podľa odseku 5.
2. Oprávnený volič podáva žiadosť o špeciálny spôsob hlasovania v referende zapisovateľovi špeciálnej volebnej komisie, v ktorej územnom obvode sa v deň konania referenda zdržiava, sám alebo prostredníctvom inej osoby, a to telefonicky v úradných hodinách okresného úradu; v posledný pracovný deň predo dňom konania referenda môže podať žiadosť najneskôr do 12. hodiny.
3. Oprávnený volič, ktorý žiada o špeciálny spôsob hlasovania v referende v územnom obvode špeciálneho volebného okrsku, na území ktorého má trvalý pobyt, má právo hlasovať bez hlasovacieho preukazu.
4. Oprávnený volič, ktorý žiada o špeciálny spôsob hlasovania v referende v územnom obvode špeciálneho volebného okrsku, na území ktorého nemá trvalý pobyt, má právo hlasovať len na základe hlasovacieho preukazu.
5. Oprávnený volič v žiadosti oznámi zapisovateľovi údaje v rozsahu
	1. meno a priezvisko,
	2. rodné číslo,
	3. adresa trvalého pobytu,
	4. adresa miesta, na ktorom žiada vykonať hlasovanie špeciálnym spôsobom,
	5. telefonický kontakt.
6. Na účel podávania žiadosti podľa odseku 2 prednosta okresného úradu najneskôr päť pracovných dní predo dňom konania referenda zverejní na webovom sídle okresného úradu telefonický kontakt na zapisovateľa.
7. Zapisovateľ priebežne oznamuje obci trvalého pobytu oprávneného voliča, ktorý požiadal o špeciálny spôsob hlasovania v referende v územnom obvode špeciálneho volebného okrsku, na území ktorého má trvalý pobyt, údaje podľa odseku 5 písm. a) až c) na účel vyčiarknutia tohto voliča zo zoznamu voličov; v posledný pracovný deň predo dňom konania referenda najneskôr do 14. hodiny.
8. Obec alebo mestská časť na základe oznámenia podľa odseku 7 vyčiarkne voliča zo zoznamu voličov s poznámkou, že volič požiadal o špeciálny spôsob hlasovania. Ak bol voličovi podľa predchádzajúcej vety vydaný hlasovací preukaz, obec alebo mestská časť oznámi túto skutočnosť zapisovateľovi bezodkladne, najneskôr v posledný pracovný deň predo dňom konania referenda.
9. Zapisovateľ odovzdá špeciálny zoznam voličov špeciálnej volebnej komisii najneskôr hodinu pred začatím hlasovania; v špeciálnom zozname voličov uvedie, či oprávnenému voličovi bol vydaný hlasovací preukaz.

**§ 6**

**Špeciálny spôsob hlasovania**

1. Oprávnený volič, ktorý požiadal o špeciálny spôsob hlasovania v referende (ďalej len „volič“), hlasuje podľa tohto zákona do špeciálnej prenosnej volebnej schránky (ďalej len „špeciálna schránka“) v deň konania referenda od siedmej do 22. hodiny. Volič hlasuje osobne, zastúpenie nie je prípustné.
2. Špeciálny spôsob hlasovania v referende sa nevykonáva v zdravotníckom zariadení, v ktorom sa poskytuje ústavná zdravotná starostlivosť na lôžku.
3. Špeciálna volebná komisia vyšle k voličovi dvoch svojich členov so špeciálnym zoznamom voličov, špeciálnou schránkou, hlasovacími lístkami a obálkou.
4. Po príchode na miesto špeciálneho spôsobu hlasovania v referende vyslaní členovia špeciálnej volebnej komisie vyzvú voliča na hlasovanie a na mieste zotrvajú desať minút. Ak sa volič v tejto lehote napriek opakovanej výzve nedostaví hlasovať, platí, že volič hlasovanie odmietol.
5. Volič preukazuje vyslaným členom špeciálnej volebnej komisie svoju totožnosť občianskym preukazom; ak hlasuje na základe hlasovacieho preukazu, tento odovzdá členom špeciálnej volebnej komisie. Ak ide o obvineného alebo odsúdeného, preukazuje sa jeho totožnosť preukazom odsúdeného alebo preukazom obvineného, alebo svedectvom dvoch príslušníkov Zboru väzenskej a justičnej stráže prítomných v miestnosti ústavu na výkon väzby alebo v miestnosti ústavu na výkon trestu odňatia slobody, v ktorej sa má hlasovanie vykonať.
6. Vyslaný člen špeciálnej volebnej komisie vydá voličovi hlasovací lístok a obálku. Prevzatie podľa prvej vety volič potvrdí vlastnoručným podpisom v špeciálnom zozname voličov; ak tak urobiť nemôže alebo ak prevzatie odmietne podpísať, vyslaný člen špeciálnej volebnej komisie poznamená túto skutočnosť v špeciálnom zozname voličov. Po prevzatí hlasovacieho lístka a obálky vyslaný člen špeciálnej volebnej komisie zakrúžkuje poradové číslo voliča v špeciálnom zozname voličov. Špeciálna volebná komisia pripája hlasovací preukaz podľa odseku 5 prvej vety k špeciálnemu zoznamu voličov.
7. Vyslaný člen špeciálnej volebnej komisie vykoná pri podpise voliča opatrenia na ochranu osobných údajov ostatných voličov zapísaných v špeciálnom zozname voličov.
8. Po úprave hlasovacieho lístka a jeho vložení do obálky volič pred vyslanými členmi špeciálnej volebnej komisie vloží obálku do špeciálnej schránky. Nepoužité hlasovacie lístky alebo nesprávne upravené hlasovacie lístky volič znehodnotí pred vyslanými členmi špeciálnej volebnej komisie.

**§ 7**

**Materiálne a personálne zabezpečenie**

1. Materiálne prostriedky potrebné na činnosť špeciálnej volebnej komisie, umiestnenie špeciálnej volebnej komisie, osoby na organizačnú a technickú prípravu špeciálneho spôsobu hlasovania v referende a jeho vykonanie, osobné motorové vozidlo a vodiča na účel prepravy členov špeciálnej volebnej komisie zabezpečuje mesto alebo mestská časť, na území ktorej má špeciálna volebná komisia sídlo.
2. Na účel úhrady výdavkov spojených so špeciálnym spôsobom hlasovania podľa tohto zákona sa špeciálna volebná komisia považuje za okrskovú volebnú komisiu podľa volebného zákona. Pri úhrade výdavkov súvisiacich s činnosťou špeciálnej volebnej komisie sa postupuje podľa vyhlášky Ministerstva vnútra Slovenskej republiky č. [308/2015 Z. z.](https://www.slov-lex.sk/pravne-predpisy/SK/ZZ/2015/308/) o výdavkoch spojených s voľbami v znení neskorších predpisov.
3. Členovi špeciálnej volebnej komisie a zapisovateľovi patrí za vykonávanie činnosti v deň konania referenda odmena vo výške 200 eur, ak v tento deň nemajú nárok na náhradu mzdy alebo náhradu platu podľa volebného zákona. Odmenu podľa predchádzajúcej vety vypláca mesto alebo mestská časť, na území ktorej má špeciálna volebná komisia sídlo. Pri úhrade odmeny člena špeciálnej volebnej komisie a zapisovateľa sa postupuje podľa vyhlášky Ministerstva vnútra Slovenskej republiky č. 308/2015 Z. z. v znení neskorších predpisov.
4. Vodič zabezpečujúci prepravu členov špeciálnej volebnej komisie sa na účely odmeňovania a ostatných výdavkov považuje za člena špeciálnej volebnej komisie a patrí mu odmena 170 eur.

**§ 8**

**Spoločné ustanovenia**

1. Každý, kto je oprávnený oboznamovať sa s osobnými údajmi podľa tohto zákona, je povinný zachovávať o nich mlčanlivosť.
2. Na právne vzťahy neupravené týmto zákonom sa vzťahuje volebný zákon.
3. Podrobnosti o používaní ochranných prostriedkov pre členov špeciálnej volebnej komisie a vodiča zabezpečujúceho prepravu členov špeciálnej volebnej komisie určí Úrad verejného zdravotníctva Slovenskej republiky.
4. Špeciálna komisia posudzuje hlasy a zisťuje výsledky hlasovania voličov spôsobom podľa § 29 až 31 a § 209 až 212 volebného zákona.
5. Špeciálna volebná komisia odovzdá volebné dokumenty do úschovy mesta alebo mestskej časti, na území ktorej má sídlo.

**§ 9**

Tento zákon nadobúda účinnosť dňom vyhlásenia.

 prezidentka Slovenskej republiky

predseda Národnej rady Slovenskej republiky

 predseda vlády Slovenskej republiky